Polisie ontken doodsdreigemente in Senzo Meyiwa-moordondersoekSenzo Meyiwa Foto: soccerladuma.co.za “Mediaberigte rakende die ondersoek na [Meyiwa se] moord wat beweer dat kapt. Joyce Buthelezi uit die ondersoekspan bedank het ná onenigheid oor ’n voorstel wat sy gemaak het en waarna sy gevolglik doodsdreigemente ontvang het, is onwaar,” het lt.kol. Solomon Makgale, nasionale woordvoerder van die polisie, gesê. Buthelezi het glo ’n aanbeveling gemaak dat almal wat in die huis teenwoordig was toe Meyiwa geskiet is, van sy moord aangekla moet word. Maroela Media het vroeër berig die Bafana Bafana-kaptein is in Oktober 2014 doodgeskiet toe twee verdagtes drie aanvallers in sy vriendin se huis in Vosloorus oorval en ’n skietery ontstaan het. Geen ander persoon is tydens die skietery beseer nie. Makgale het Maandag beklemtoon dat Buthelezi by die ondersoekspan ingesluit is weens haar spesialisvaardighede, maar dat sy nie die dossier by haar gehad het nie. “Soos enige ander spanlid is spesifieke take aan haar toegeken en moes sy haar insette gee wanneer nodig,” het hy gesê. “In teenstelling met mediaberigte, is daar geen komitee aan wie die ondersoekspan verslag moet lewer nie.” Lees alle vorige berigte oor Senzo Meyiwa op Maroela Media.